Folketing
2006-11-10

Jeg ved ikke rigtig, om de efterlønsforringelser, som hr. Jørgen Arbo-Bæhr hentyder til, er den fortrydelsesordning, som nu betyder, at mange flere nedslidte på det danske arbejdsmarked får adgang til efterløn. Men jeg skal sige til hr. Jørgen Arbo-Bæhr, at forebyggelsesfonden ikke kan forhindre al nedslidning. Forebyggelsesfondens midler er til for at udvikle projekter, nye metoder, principper og praksisser, som man kan lære af, og derfor er forebyggelsesfonden jo sådan set ikke løsningen, den er en del af løsningen. Det, der er løsningen, er jo, at vi sikrer, at der på det danske arbejdsmarked sker en meget mindre nedslidning. Der tror vi på, at der både er noget, der handler om forebyggelse, og noget, der handler om kontrol. Derfor skal det her naturligvis også ses i sammenhæng med de nye initiativer og tiltag på arbejdsmiljøområdet – der kommer vi langt med velfærdsaftalen og ændringerne i arbejdsmiljøreformen. Vi ville gerne gå videre, og jeg tror godt, Enhedslisten ved, at vi havde langt flere krav og større ønsker, end vi har kunnet få igennem, men vi kommer nogle skridt fremad, og vi går i den rigtige retning. (Kort bemærkning).